**Pridržavaju li se stanovnici južne Hrvatske još uvijek načela mediteranske prehrane?**

Cilj Odrediti postotak ispitanika u Dalmaciji koji se pridržavaju načela mediteranske prehrane.

Postupci Ovo presječno istraživanje provedeno je 2011.-2014. na 2768 ispitanika s Korčule, Visa i iz Splita koji pripadaju kohorti 10 001 Dalmatinac. Iz podataka prikupljenih upitnikom o učestalosti konzumacije pojedinih namirnica dobili smo Izračun broja porcija mediteranske prehrane (prema engl., *Mediterranean Diet Serving Score*, MDSS). Multivarijatnom logističkom regresijom odredili smo karakteristike ispitanika koji se pridržavaju načela mediteranske prehrane, pri čemu su dob, spol, mjesto boravka, stupanj obrazovanja i fizička aktivnost služili kao kovarijance.

Rezultati Medijan MDSS izračuna bio je 11 od 24 bodova (interkvartilni raspon, 8-13), a bio je najviši na Visu. Velik postotak ispitanika pridržavao se načela mediteranske prehrane kada je u pitanju konzumacija žitarica (87% je zadovoljilo kriterije), krumpira (73%), maslinovog ulja (69%) i ribe (61%), umjeren postotak kada je u pitanju konzumacija voća (54%) i povrća (31%) te nizak postotak kada je u pitanju konzumacija orašastih plodova (6%). Ukupno se samo 23% ispitanika pridržavalo načela mediteranske prehrane, a taj postotak bio je posebice nizak među mladim ispitanicima (12%) u usporedbi sa starijim ispitanicima (34%). Muškarci su imali slabije izglede da će se pridržavati načela mediteranske prehrane (omjer izgleda 0,52, 95% raspon pouzdanosti 0.42-0.65).

Zaključak Ovo istraživanje pokazalo je da se mali postotak stanovnika Dalmacije pridržava trenutnih preporuka o mediteranskoj prehrani. Javnozdravstvene mjere potrebno je provesti posebice među mlađim stanovništvom i muškarcima, koji pripadaju skupinama koje se najslabije pridržavaju načela mediteranske prehrane.